b"\n_START_ARTICLE_\nCova d'en Daina\n_START_SECTION_\nHist\xc3\xb2ria\n_START_PARAGRAPH_\nEl conjunt fou descobert pel professor d'hist\xc3\xb2ria natural de l'Institut de Girona Manuel Cazurro a l'inici del decenni de 1900, als terrenys de la fam\xc3\xadlia Cama a Romany\xc3\xa0, coneguts com a Manso Cama. El 1957, Llu\xc3\xads Esteva i Crua\xc3\xb1as promogu\xc3\xa9 l'excavaci\xc3\xb3 del monument. En aquesta campanya es trobaren ossos, dents, set puntes de fletxa en s\xc3\xadlex, cer\xc3\xa0mica i peces de collars a manta.\n_START_SECTION_\nDescripci\xc3\xb3\n_START_PARAGRAPH_\nEl recinte megal\xc3\xadtic es troba protegit per un cromlec en forma d'anell extern d'11\xc2\xa0metres de di\xc3\xa0metre format per grans pedres gran\xc3\xadtiques, passad\xc3\xads principal que va d'est a oest, un t\xc3\xbamul de terra i pedres que serveixen de contrafort i la cambra sepulcral del centre._NEWLINE_El dolmen fa 7,60 m de llarg per 1,70 m d'ample i 1,50 m d'al\xc3\xa7ada. La cambra funer\xc3\xa0ria, de forma rectangular, es troba separada de la galeria per tres peces que conformen la porta d'entrada. Les peces de m\xc3\xa9s grand\xc3\xa0ria recuperades de l'aixovar foren trobades en l'excavaci\xc3\xb3 de Pere Cama i Casas al segle\xc2\xa0xix. Altres de m\xc3\xa9s petites pertanyen a l'excavaci\xc3\xb3 de Llu\xc3\xads Esteva i Crua\xc3\xb1as. Del conjunt, cal destacar nombrosos ossos molt fragmentats i moltes dents de gent gran i de criatures. Set puntes de s\xc3\xadlex de diverses tipologies i fragments de ganivet, tamb\xc3\xa9 de s\xc3\xadlex. Dos fragments cer\xc3\xa0mics amb l\xc3\xadnies incisives i un altre fragment de vora, potser campaniforme. M\xc3\xa9s de tres centenars de grans collarets d'esteatita i de variscita. Dues plaquetes de fibrolita de color gris verd\xc3\xb3s i dues altres de sorrenca molt fina, una de perforada. Una pe\xc3\xa7a disco\xc3\xafdal de pissarra negrosa i una petita pe\xc3\xa7a feta amb una l\xc3\xa0mina fina d'or, en forma cil\xc3\xadndrica, enrotllada."